Az Európai Parlament állásfoglalása

( 2010. május 5.)

az Európai Újjáépítési Ügynökség 2008-as pénzügyi évre szóló költségvetésének végrehajtására vonatkozó mentesítésről szóló határozatának szerves részét képező észrevételekkel

AZ EURÓPAI PARLAMENT,

tekintettel az Európai Újjáépítési Ügynökség 2008-as pénzügyi évre vonatkozó végleges éves beszámolójára,

tekintettel a Számvevőszéknek az Európai Újjáépítési Ügynökség 2008-as pénzügyi évre vonatkozó éves beszámolójáról szóló jelentésére, az Ügynökség válaszaival együtt [1],

tekintettel a Tanács 2010. február 16-i ajánlására (5827/2010 – C7-0061/2010),

tekintettel az EK-Szerződés 276. cikkére és az Európai Unió működéséről szóló szerződés 319. cikkére,

tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [2] és különösen annak 185. cikkére,

tekintettel az Európai Újjáépítési Ügynökségről szóló, 2000. december 5-i 2667/2000/EK tanácsi rendeletre [3] és különösen annak 8. cikkére,

tekintettel az 1605/2002/EK, Euratom rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre [4] és különösen annak 94. cikkére,

tekintettel eljárási szabályzatának 77. cikkére és VI. mellékletére,

tekintettel a Költségvetési Ellenőrző Bizottság jelentésére (A7-0072/2010),

A. mivel a Számvevőszék megállapítja, hogy kellő mértékben megbizonyosodott arról, hogy a 2008-as pénzügyi évre vonatkozó éves beszámoló megbízható, és hogy az annak alapjául szolgáló ügyletek jogszerűek és szabályszerűek,

B. mivel a Parlament 2009. április 23-án megadta a mentesítést az Európai Újjáépítési Ügynökség igazgatójának az Ügynökség 2007-es pénzügyi évre szóló költségvetésének végrehajtása tekintetében [5], és a mentesítési határozatot kísérő állásfoglalásban megjegyezte többek között, hogy a Számvevőszék 2007-es éves jelentésében három potenciális kockázatot jelölt meg a tevékenységeknek az Ügynökségtől a küldöttségekhez történő átvitelével kapcsolatban, nevezetesen, hogy:

a) az Ügynökség tevékenységének többéves jellege miatt 453000000 EUR összegű költségvetési előirányzat maradt felhasználatlanul, amelyeket a 2008 – azaz az Ügynökség létezésének utolsó éve – utáni években kell végrehajtani;

b) a dossziék átadásáról a Bizottság által 2008. június 11-én kiadott iránymutató feljegyzés nem foglalkozott az Ügynökség mérlegében szereplő valamennyi tétellel;

c) az Ügynökség 2007. december 31-i mérlegében feltüntetett 180000000 EUR felhalmozott többletet szintén a Bizottságnak kell átvennie és kezelnie az Ügynökség mandátumának végén;

1. megállapítja, hogy a Bizottság és az Európai Újjáépítési Ügynökség közötti, 2008. december 17-i egyetértési nyilatkozat úgy rendelkezik, hogy 2008. december 31. után az Ügynökség fennmaradó eszközei a Bizottság tulajdonába kerülnek;

Költségvetési és pénzügyi irányítás

2. tudomásul veszi a Számvevőszék azon megállapítását, amely szerint az 1399132 EUR-s (a rendelkezésre álló működési költségvetés 0,31 %-a) közvetlen támogatásnak egy nemzetközi szervezet számára történő odaítélésére vonatkozó formális feltételek egyike sem teljesült;

3. hangsúlyozza, hogy a Számvevőszék által ellenőrzött, a határokon átnyúló együttműködéssel kapcsolatos öt projekt (melyek teljes összege 528000 EUR – a rendelkezésre álló működési költségvetés 0,12 %-a) relevanciáját annak alapján támadták meg, hogy az Ügynökséget és a Bizottság küldöttségét magában foglaló Értékelő Bizottság nem vette figyelembe a helyi értékelők által felvetett kérdéseket; tudomásul veszi mindazonáltal az Ügynökség válaszát, amely szerint a hatályos szabályok alapján az Értékelő Bizottságot nem kötötte az értékelők véleménye;

4. most, hogy az Európai Újjáépítési Ügynökség munkája lezárult, felhív a Koszovóban előirányzott finanszírozás értékelésére annak megállapítására, hogy vajon a finanszírozás ottani felhasználása működőképes és fenntartható igazságszolgáltatási és közigazgatási struktúrák létrehozásához vezetett-e;

5. sajnálja, hogy a hatékonyan működő Ügynökséget megszüntették, és az előirányzatok kezelését a küldöttségekre ruházták át; követeli, hogy a Bizottság nyújtson be jelentést, amely részletesen ismerteti: hány alkalmazottat vettek fel a küldöttségek, hogy megbirkózzanak az Ügynökség feladataival; felhívja a Bizottságot, hogy adjon átfogó és teljes tájékoztatást arról, nyújtottak-e költségvetési támogatást az Ügynökségtől a küldöttségekhez átvitt finanszírozásból;

6. a mentesítési határozatát kísérő egyéb, horizontális jellegű észrevételek tekintetében utal az Ügynökségek teljesítményéről, pénzgazdálkodásáról és ellenőrzéséről szóló, 2010. május 5-i állásfoglalására [6].

[1] HL C 304., 2009.12.15., 43. o.

[2] HL L 248., 2002.9.16., 1. o.

[3] HL L 306., 2000.12.7., 7. o.

[4] HL L 357., 2002.12.31., 72. o.

[5] HL L 255., 2009.9.26., 176. o.

[6] Elfogadott szövegek, P7_TA(2010)0139. Lásd e Hivatalos Lap 241. oldalát.

--------------------------------------------------